Biržu reformātu baznīca
Biržu evaņģēlisko reformātu baznīca (lietuviešu: Biržų evangelikų reformatų bažnyčia) ir 1874. gadā uzcelts Lietuvas reformātu baznīcas dievnams, kas atrodas Lietuvas ziemeļos, Panevēžas apriņķa Biržu rajona pašvaldības Biržos, Širvēnas ezera dienvidu krastā. Baznīcas komplekss ir reģiona nozīmes Lietuvas valsts kultūras piemineklis (unikālais kods — 36649). Reformātisms (kalvinisms) Biržu apkaimē nostiprinājās 16. gadsimtā, kad Biržu īpašnieki Radvili pameta katolismu. Draudzi šeit nodibināja Nikolajs Radvils Rudais. Viņa dēls Kristaps Nikolajs Radvils atbalstīja baznīcas celtniecību, kura pirmoreiz minēta 1584. gadā. 1704. gadā baznīca nodega, tomēr pēc gada tika uzcelta jauna koka baznīca. 1862. gadā tā tika nojaukta, bet no 1867. līdz 1874. gadam tika uzcelta pašreizējā neogostiskā baznīca. Tās arhitekts ir daudzu Rīgas būvju autors Heinrihs Šēls.